Id-Deċiżjoni tal-Kummissjoni
tat-8 ta’ Diċembru 2000
li temenda d-Deċiżjoni 2000/609/KE li tippreskrivi l-kondizzjonijiet dwar l-annimali u s-saħħa pubblika u ċ-ċertifikazzjoni veterinarja għall-importazzjoni ta’ laħam tar-ratiti mrobbija, u li temenda d-Deċiżjoni 94/85/KE li telenka l-pajjiżi terzi li mingħandhom l-Istati Membri jawtorizzaw l-importazzjoni tal-laħam tat-tajr frisk.
(innotifikata fid-dokument numru Ċ(2000) 3700)
(Test b’rilevanza għaż-ŻEE)
(2000/782/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/494/KEE tas-26 ta’ Ġunju 1991 dwar il-kundizzjonijiet dwar is-saħħa ta’ l-annimali li jirregolaw il-kummerċ intra-Komunitarju u l-importazzjoni ta’ laħam tat-tajr frisk minn pajjiżi terzi [1], kif emendata l-aħħar mid-Direttiva 1999/89/KE [2], u b’mod partikolari l-Artikoli 11(1), u 12, tagħha,
Wara li kkunsidrat id-Direttiva tal-Kunsill 92/118/KEE tas-17 ta’ Diċembru 1992 li tippreskrivi l-kundizzjonijiet dwar is-saħħa ta’ l-annimali u s-saħħa pubblika li jirregolaw il-kummerċ ma’, u l-importazzjoni lejn, il-Komunità ta’ prodotti li mhumiex soġġetti għall-kondizzjonijiet imsemmija kif preskritti f’regoli speċifiċi tal-Komunità msemmija fl-Anness A(1), tad-Direttiva 89/662/KEE u, fir-rigward ta’ patoġeni, tad-Direttiva 90/425/KEE [3], kif emendata l-aħħar mid-Direttiva 97/79/KE [4], u b’mod partikolari l-Artikolu 10 tagħha,
Billi:
(1) Id-Deċiżjoni tal-Kummissjoni 2000/609/KE [5] tippreskrivi l-kondizzjonijiet dwar is-saħħa ta’ l-annimali u ċ-ċertifikazzjoni veterinarja għall-importazzjoni ta’ laħam tar-ratiti mrobbija.
(2) Id-data tad-dħul fis-seħħ tad-Deċiżjoni 2000/609/KE hija l-1 ta’ Ottubru 2000.
(3) Xi pajjiżi terzi jeħtieġu iktar żmien sabiex jimplimentaw il-kondizzjonijiet preskritti fiċ-ċertifikazzjoni tad-Deċiżjoni 2000/609/KE.
(4) Il-perjodu ta’ sorveljanza ta’ sitt xhur meħtieġ fil-punt 2.6 taċ-ċertifikat mudell B preskritt fid-Deċiżjoni 2000/609/KE għandhu jiġi pospost b’sitt xhur biex jagħti l-pajjiżi kkonċernati ż-żmien jimplimentaw bis-sħiħ il-kondizzjonijiet ta’ sorveljanza.
(5) Il-miżuri previsti f’din id-Deċiżjoni huma skond l-opinjoni tal-Kumitat Veterinarju Permanenti,
ADOTTAT DIN ID-DEĊIŻJONI:
Artikolu 1
Fil-punt 2.6 taċ-ċertifikat mudell B fl-Anness II tad-Deċiżjoni 2000/609/KE in-nota f’qiegħ il-paġna li ġejja hija inkluża fit-tmiem tas-sentenza:
"Il- perjodu ta’ sitt xhur m’għandux jidħol fis-seħħ qabel l-1 ta’ Mejju 2001."
Artikolu 2
Din id-Deċizjoni hija indirizzata lill-Istati Membri.
Magħmula fi Brussel, fit-8 ta’ Diċembru 2000.